Jesús ko̱ xi̱ta̱ xi kotaꞌyàtꞌaà‑la̱ ijchò ján xijngoaà ndáchikon ya̱ nangui‑la̱ xi̱ta̱ Gadareno.
Kꞌe̱ nga itjojen chitso Jesús ijchò kasìtꞌaà jngoò‑la̱ xi̱ta̱ xi ini̱ma̱ chꞌo‑la̱ nei̱í tíjiìn ini̱ma̱‑la̱.
Jè xi̱ta̱ jè ya̱á itjo‑ne i̱tsjó nga̱jo̱ mikꞌen.
Xi̱ta̱ jè ya̱á bìjnaya ya̱ i̱tsjó nga̱jo̱ mikꞌen.
Mì yá xi ma bítꞌaàꞌñó na̱sꞌín naꞌñó ki̱cha̱ cadena.
Kjìn kꞌa o̱kisꞌiìn‑ko̱ nga tsibítꞌaàꞌñó ndso̱ko̱ ko̱ tsja naꞌñó ki̱cha̱ cadena.
Ni̱yá xi chíkjoa̱‑la̱ nga kisìꞌnchré;
otejtso xó cadena.
Ko̱ na̱chrjein ko̱ ni̱tje̱n ya̱á ojmeèsòn nindoò ñánda tjín i̱tsjó nga̱jo̱‑la̱ mikꞌen.
Kjindáya tsò kjindáya ská nga kjaán ko̱ yijo‑la̱;
ꞌbeé‑la̱ nda̱jo̱ yijo‑la̱.
Kꞌe̱ nga kijtseè nga kjiìn tínchrobá Jesús,
tsangachikon.
Kiì kasìtꞌaà chrañà‑la̱,
tsasèn‑xkóꞌnchitꞌaà‑la̱.
ꞌÑó kiìchja̱,
kitsò:
―¿Mé xi tjín‑lè ko̱ ꞌa̱n,
Jesús,
Kiꞌndí‑la̱ Nainá xi ꞌñó ꞌnga tíjna?
Bìtsiꞌbà‑lè nga nguixko̱n Nainá,
kì yatoòn‑ná.
Koií kꞌoa̱sꞌín kiìchja̱‑ne nga jè Jesús kitsò‑la̱:
―Ngaji̱ ini̱ma̱ chꞌo‑la̱ nei̱í,
titjo̱jiín ini̱ma̱‑la̱ xi̱ta̱ jè.
Jesús kiskònangui‑la̱.
Kitsò‑la̱:
―¿Kó ꞌmì‑lè?
Jè kitsò:
―Legión ꞌmì‑na,
koií‑né nga kjìn jchán ma‑naje̱n.
Jñà ini̱ma̱ chꞌo‑la̱ nei̱í,
ꞌñó tsibítsiꞌba‑la̱ Jesús nga mì i̱tꞌaà xìn ski̱nì ya̱ i̱ꞌnde jè.
Ko̱ ya̱ chrañà i̱tꞌaà nindoò,
kjìn chi̱nga̱ nchikjèn‑jno.
Jñà ini̱ma̱ chꞌo‑la̱ nei̱í tsibítsiꞌba‑la̱ Jesús.
Kitsò‑la̱:
―Ya̱á ti̱kasén‑náje̱n ñánda tjín chi̱nga̱;
ya̱á ki̱tjásꞌe̱n‑jiìn‑je̱n yijo‑la̱.
Jesús kitsjaàꞌnde‑la̱;
jñà ini̱ma̱ chꞌo‑la̱ nei̱í itjojiìn ini̱ma̱‑la̱ xi̱ta̱ jè;
i̱kjoàn jahasꞌen‑jiìn yijo‑la̱ chi̱nga̱.
Ma‑la̱ tsà jò jmiì jñà chi̱nga̱ xi tsanga;
tsatíkjájen‑jno ya̱ na̱xi̱ skanda i̱jiìn ndáchikon,
ya̱á kꞌen yije i̱jiìn ndáchikon.
Jñà xi̱ta̱ xi koꞌndà chi̱nga̱,
tsanga.
Kiì kéno̱jmí‑la̱ xi̱ta̱ na̱xa̱ndá ko̱ xi̱ta̱ rancho̱ jè kjoa̱ xi komà.
Jñà xi̱ta̱ na̱xa̱ndá ijchò katsejèn‑la̱ kjoa̱ xi komà.
Kjìn xi̱ta̱ ijchò ñánda tíjna Jesús,
kijtseè jè xi̱ta̱ xi ini̱ma̱ chꞌo‑la̱ nei̱í tíjiìn ini̱ma̱‑la̱ nga sa̱ ítjòn.
Jyò tíjna.
Íkjá‑ne nikje‑la̱.
Ndaà tjín‑ne kjo̱hítsjeèn‑la̱.
Xi̱ta̱ xi ijchò,
ta kitsakjòn‑la̱.
Jñá xi̱ta̱ xi kijtseè koni sꞌín komàtꞌin jè xi̱ta̱ xi ini̱ma̱ chꞌo‑la̱ nei̱í tíjiìn ini̱ma̱‑la̱ nga kjòndaà‑ne ko̱ chi̱nga̱ xi tsatíkjá,
tsibéno̱jmí‑la̱ jñá xi̱ta̱ xi ijchò xi mìkiì kijtseè.
Jñà xi̱ta̱ xi ijchò tsibítsiꞌba‑la̱ Jesús nga xìn i̱ꞌnde kàtjì.
Kꞌe̱ nga jahasꞌen chitso Jesús,
jè xi̱ta̱ xi ini̱ma̱ chꞌo‑la̱ nei̱í kisijiìn ini̱ma̱‑la̱,
tsibítsiꞌba‑la̱ Jesús nga mejèn‑la̱ kji̱ko̱.
Ta̱nga jè Jesús mìkiì kitsjaàꞌnde‑la̱.
Kitsò‑la̱:
―Tꞌin‑ne niꞌya‑lè,
tèno̱jmí yije‑la̱ xi̱ta̱ xingui̱i jè kjo̱ndaà xi kisìko̱‑lè Nainá;
kósꞌín kijtseè i̱ma̱‑lè.
Xi̱ta̱ jè,
kiì;
i̱kjoàn tsibítsꞌia̱ nga tsibéno̱jmí‑la̱ jñà xi̱ta̱ na̱xa̱ndá Decápolis jè kjo̱ndaà xi kisìko̱ Jesús.
Ngatsꞌiì xi̱ta̱ xi kisꞌeno̱jmí‑la̱ tà kꞌoa̱á komà‑la̱.